# PRILOG 1:

**OPĆI UVJETI**

**koji se primjenjuju na ugovore sklopljene u okviru Javnog poziva za sufinanciranje programa, projekata udruga u tehničkoj kulturi Grada Otočca za 2023. godinu**

Opće uvjete čine odredbe koje dopunjuju uvjete Ugovora o dodjeli financijskih sredstava u svrhu provedbe programa/projekta/manifestacija utvrđene između Grad Otočca (u nastavku Grad) i Korisnika, a odnose se na opća pravila i obveze koje se primjenjuju u provedbi projekta.

**Opće obveze**

Članak 1.

1. Korisnik financiranja provodi projekt na vlastitu odgovornost i u skladu s opisom i financijskim proračunom programa ili projekta i u njemu sadržanih ciljeva, koji je sastavni dio ugovora.
2. Korisnik financiranja provodi projekt s dužnom pažnjom, učinkovito i transparentno sukladno najboljim praksama na danom području i u skladu s ugovorom. U tu svrhu Korisnik financiranja angažira sve potrebne financijske, ljudske i materijalne resurse potrebne za cjelovitu provedbu projekta kako je navedeno u opisu projekta.
3. Korisnik financiranja provodi projekt samostalno ili u partnerstvu s jednom ili više organizacija civilnoga društva ili drugim tijelima utvrđenim u opisu projekta (partner). Korisnik financiranja može podugovoriti ograničeni dio projekta, ali projekt treba provoditi sam Korisnik financiranja u suradnji s partnerima.
4. Korisnik financiranja i Grad jedine su strane ugovora. Grad ni na koji način nije ugovorno povezan s partnerom (partnerima) ili podugovaračima Korisnika. Svi uvjeti koji se odnose na Korisnika financiranja primjenjuju se i na njegove partnere, odnosno na sve njegove podugovarače, a Korisnik financiranja je odgovoran davatelju financijskih sredstava za provođenje projekta u skladu s uvjetima Ugovora.

**Obveza dostavljanja podataka, financijskih i opisnih izvještaja**

Članak 2.

1. Korisnik financiranja je dužan dostaviti Gradu sve potrebne podatke o provođenju projekta. Ovisno o visini financijskih sredstava i trajanju projekta, sukladno odredbama Ugovora kojima se uređuju rokovi dostave izvještaja o provedbi projekta, Grad će odrediti učestalost izvještavanja. Ovi se izvještaji sastoje od opisnog dijela i financijskog dijela i podnose se na obrascima koje je propisao Grad u okviru natječajne dokumentacije. Izvješća se isključivo trebaju popunjavati računalom te se dostavljaju u papirnatom obliku. Izvještaji se odnose na projekt kao cjelinu.
2. Uz obrazac financijskog izvješća potrebno je dostaviti svu dokumentaciju vezanu uz pravdanje troškova nastalih provedbom projekta, a sukladno odobrenom proračunu, odnosno odobrenim prenamjenama. Ta dokumentacija obuhvaća preslike:
   * za bezgotovinska plaćanja: preslike računa (R1 ili R2) koji glase na korisnika te pripadajuće bankovne izvode,
   * za gotovinska plaćanja: preslike računa (R1 ili R2) koji glase na korisnika, preslike isplatnica iz blagajne i blagajničkog izvješća,
   * ostale dokumentacije: dokumente na temelju kojih su obavljana plaćanja (ugovori, sporazumi) i sl.
   * ugovora ili potvrda o volontiranju te evidenciju volonterskih sati iz koje će biti razvidno ime i prezime volontera, datum i broj sati volontiranja te opis provedenih poslova, ukoliko će u proračunu programa/projekta/manifestacija biti iskazan volonterski rad.

Sve navedene preslike financijske dokumentacije potrebno je:

* vidljivo označiti rednim brojem sukladno redoslijedu u financijskom izvješću,
* uredno posložiti prema redoslijedu u financijskom izvještaju i priložiti uz financijsko izvješće.

Uz obrazac opisnog izvješća potrebno je dostaviti svu dokumentaciju vezanu uz dokazivanje provedenih aktivnosti, a sukladno opisnom obrascu koji je sastavni dio Ugovora.

Dokumentacija koja se dostavlja uz opisno izvješće, ovisno o prirodi projekta, može biti:

* Poziv na događanja i potpisne liste sudionika,
* Poziv za medije, isječci iz tiskanih medija, članci ispisani sa internetskih portala, snimke audio i video zapisa,
* Fotografije s događanja, radionica, radnih akcija i slično,
* Primjerke promotivnih materijala izrađenih u sklopu projekta,
* Ostala dokumentacija kojom se dokazuje provedba aktivnosti.

1. Grad može od Korisnika zahtijevati dodatne podatke o provođenju projekta u bilo koje doba, sve do konačnog odobrenja izvještaja o provedbi projekta i koji se dostavljaju u skladu s uputom Grada.
2. Ako Grad utvrdi da Korisnik uz izvještaje nije dostavio uredno ispunjeni obrazac, odnosno ukoliko nedostaju potrebni prilozi iz kojih se može utvrditi pravovaljani utrošak financijskih sredstava, pisanim će putem obavijestiti Korisnika o uočenim nedostacima, te ga pozvati na dostavu istih u roku od 8 dana od dana primitka obavijesti. Ukoliko Korisnik u danom roku ne otkloni nedostatke, trošak će se smatrati neprihvatljivim, a Grad će zatražiti povrat više uplaćenih financijskih sredstava.

**Odgovornost ugovornih strana**

Članak 3.

1. Grad Otočac ne odgovara za štetu nastalu u odnosu na osoblje ili imovinu Korisnika financiranja tijekom provedbe ili slijedom posljedica projekta, ne može prihvatiti potraživanje za nadoknadom ili povećanjem iznosa plaćanja vezano uz takve štete ili povrede.
2. Korisnik financiranja je isključivo odgovoran trećim stranama, uključujući odgovornost za nastale štete ili povrede bilo koje vrste tijekom provedbe ili slijedom posljedica projekta. Korisnik financiranja ne može na Grad prenijeti odgovornost, odnosno obvezu naknade štete koja proistječe iz potraživanja ili akcija poduzetih kao posljedica kršenja pravila ili propisa od strane Korisnika financiranja ili zaposlenika Korisnika ili pojedinaca za koje su ti zaposlenici odgovorni, ili kao posljedica kršenja prava treće strane.

**Sukob interesa u korištenju sredstava**

Članak 4.

1. Korisnik financiranja će poduzeti sve potrebne mjere u svrhu izbjegavanja sukoba interesa pri korištenju sredstava i bez odgode će obavijestiti Grad o svim situacijama koje predstavljaju ili bi mogle dovesti do takvog sukoba.
2. Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama (članovi obitelji: bračni ili izvanbračni drug, dijete ili roditelj), zaposleniku, članu Korisnika financiranja, članu upravnog tijela ili čelniku Korisnika financiranja ili bilo koje druge organizacije povezane na bilo koji način s tim Korisnikom financiranja, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.
3. U postupcima javne nabave ili podugovaranja koje Korisnik financiranja provodi u okviru provedbe ugovora, kao prihvatljivi ponuđači mogu sudjelovati i članovi volonteri organizacije koja pokreće postupak nabave roba ili usluga pod uvjetom da se vodi računa o izbjegavanju sukoba interesa.
4. Ne smatra se sukobom interesa kada Korisnik financiranja provodi projekt koji je usmjeren na njegove članove kao korisnike projekta koji pripadaju socijalno osjetljivim skupinama ili skupinama s posebnim potrebama.
5. Svaki sukob interesa Grad zasebno procjenjuje. U slučaju utvrđenog postojanja sukoba interesa u provedbi ugovora, Grad će zatražiti od Korisnika financiranja da bez odgode, a najkasnije u roku koji ne može biti duži od 30 dana (ovisno o mjeri koju je potrebno poduzeti) poduzme potrebne radnje koje je naložio Grad kako bi se otklonio sukob interesa u provedbi projekta.

**Čuvanje dokumenata**

Članak 5.

Grad i Korisnik financiranja preuzimaju obvezu čuvanja svih dokumenata, podataka ili drugih relevantnih materijala dostavljenih u provedbi programa ili projekta najmanje pet godina od posljednje uplate sredstava.

**Javnost i vidljivost**

Članak 6.

1. Korisnik financiranja mora poduzeti sve potrebne mjere da objavi činjenicu da je Grad Otočac financirao ili sufinancirao projekt, osim ako Grad ne odluči drukčije. Grad Otočac će Korisniku na zahtjev dostaviti logotip Grada Otočca.
2. Korisnik financiranja će navesti projekt i financijski doprinos Grada u svim informacijama za krajnje korisnike projekta te u svojim privremenim i godišnjim izvještajima i svim kontaktima s medijima, osim ako je ugovorom između Grada i Korisnika financiranja određeno drugačije.
3. Osim obveze iz stavka 2. ovog članka, Korisnik je obvezan prilikom istupa u medijima, kada je to primjenjivo, istaknuti da Grad Otočac Korisniku osigurava korištenje prostora bez naknade i podmiruje sve s njim povezane troškove.
4. U svim obavijestima ili publikacijama Korisnika financiranja koje se tiču projekta (uključujući i one iznijete na konferencijama ili seminarima, prilikom davanja intervjua ili pisanja priopćenja za javnost), mora se navesti da provedbu programa/projekta/manifestacija financijski podupire Grad Otočac te istaknuti (na hrvatskom) sljedeću rečenicu: **„Provedbu programskih/projektnih/manifestacijskih aktivnosti sufinancira Grad Otočac.**“.
5. Sve publikacije Korisnika, u bilo kojem obliku i preko bilo kojeg medija, uključujući internet moraju sadržavati sljedeću izjavu: **»Ovaj je dokument izrađen uz financijsku podršku Grada Otočca. Sadržaj ovoga dokumenta u isključivoj je odgovornosti** *(naziv Korisnika)* **i ni pod kojim se uvjetima ne može smatrati kao odraz stajališta Grada Otočca «.**
6. Korisnik je dužan sadržaj publikacija te idejna rješenja za pripremu tiskanih i drugih promotivnih materijala dostaviti Gradu Otočcu na prethodno odobrenje. Grad Otočac će u najkraćem roku dati svoje mišljenje u vezi poslanog prijedloga.
7. Ukoliko Grad ne odobri predloženu publikaciju ili idejno rješenje, a Korisnik isto ipak izradi i koristi, Grad će publikaciju ili idejno rješenje neprimjerenog sadržaja tretirati kao neprihvatljivi trošak.
8. Korisnik financiranja ovlašćuje Grad da objavi njegov naziv i adresu, svrhu financijskih sredstava, najviši iznos sredstava i stopu financiranja prihvatljivih troškova projekta sukladno Ugovoru. Grad može na zahtjev Korisnika financiranja odustati od objavljivanja ovih informacija ako bi to ugrozilo Korisnika financiranja ili nanijelo štetu njegovim interesima.

**Vlasništvo, korištenje rezultata i opreme**

Članak 7.

1. Vlasništvo i prava intelektualnog i industrijskog vlasništva nad rezultatima projekta, izvještajima i drugim dokumentima vezanim uz njih pripadaju Korisniku financiranja.
2. Iznimno od odredbe stavka 1. ovoga članka, a sukladno ugovoru, Korisnik financiranja daje Gradu pravo da slobodno koristi sve dokumente koji proistječu iz projekta, bez obzira na njihov oblik i pod uvjetom da se time ne krše postojeća prava na industrijsko i intelektualno vlasništvo.
3. Vlasnik opreme nabavljene iz financijskih sredstava za provedbu programa/projekta/manifestacija je Korisnik financiranja koji je isti provodio, osim ako se posebnom odlukom vlasništvo opreme ne prenosi s njega na partnera ili na krajnje korisnike programa/ projekta/ manifestacije.
4. Na opremu nabavljenu uz pomoć financijske potpore Grada potrebno je istaknuti slijedeći tekst: **„Oprema je nabavljena uz financijsku potporu Grada Otočca**.“

**Praćenje i vrednovanje projekta**

Članak 8.

1. Grad može neposrednu kontrolu obaviti kroz terenski posjet Korisniku te je o namjeri izvršenja neposredne kontrole dužan prethodno obavijestiti Korisnika najmanje sedam dana prije planiranog izvršenja kontrole.
2. Korisnik financiranja je obvezan omogućiti davatelju financijskih sredstava, inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi da provjere, ispitivanjem dokumenata ili putem kontrola na licu mjesta, provođenje projekta i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta i to u razdoblju od sedam godina nakon završne isplate.
3. Pristup omogućen predstavnicima Grada, proračunskom nadzoru, kao i svim vanjskim revizorima koji vrše provjere i nadzor temeljit će se na povjerljivosti u odnosu na treće strane.
4. Svi dokumenti vezani uz projekt moraju biti lako dostupni i arhivirani na način koji omogućuje jednostavan pregled, a Korisnik financiranja je dužan obavijestiti Grad o njihovoj točnoj lokaciji. Dokumenti o provedbi projekta uključuju računovodstvenu evidenciju iz računovodstvenog sustava korisnika financiranja, dokaze o postupcima nabave, obvezama, isporučenim uslugama, primitku roba, završetku radova, kupnji, uplatama, troškovima goriva, te evidenciju o zaposlenicima i njihovim plaćama.
5. Prava Grada, proračunskog nadzora kao i svih vanjskih revizora koji vrše provjere jednako se primjenjuju pod istim uvjetima i prema istim pravilima u odnosu na partnere i podugovarače Korisnika.
6. Korisnik financiranja je suglasan da Grad kontaktira druge davatelje financijskih sredstava, a koji sufinanciraju predmetni program/projekt/manifestacija, radi provjere nepostojanja dvostrukog financiranja.

**Izmjene i dopune ugovora**

Članak 9.

1. Za vrijeme trajanja ugovora mogu se mijenjati i dopunjavati odredbe ugovora kojima se ne utječe na cilj natječaja, odnosno programa/projekta/manifestacija. Sve izmjene i dopune ugovora za vrijeme trajanja ugovora, uključujući i dodatke ugovoru moraju biti u pisanom obliku. Korisnik ne može zatražiti izmjene u ugovornih obveza nakon razdoblja provedbe iz članka 1. ovog Ugovora.
2. Manje izmjene ugovora, koje ne zahtijevaju izradu Dodatka ugovoru, mogu biti:

* izmjene proračuna između proračunskih stavki manje od 15% (stavke koje su limitirane postotkom financiranja iz sredstava Grada ne mogu biti predmet povećanja samo eventualnog smanjenja, npr. stavka namirnice),
* zamjena člana projektnog tima,
* promjena bankovnog računa Korisnika,
* promjena adrese ili drugih kontakata Korisnika,
* male promjene programa/projekta/manifestacija koje ne utječu na njegov opseg i ciljeve (npr. manje promjene u vremenskom rasporedu provedbe aktivnosti).

1. Veće izmjene ugovora, koje zahtijevaju izradu Dodatka ugovoru, jesu:

* izmjene proračuna između proračunskih stavki veće od 15% (stavke koje su limitirane postotkom financiranja iz sredstava Grada ne mogu biti predmet povećanja samo eventualnog smanjenja, npr. stavka namirnice),
* dodatak novih aktivnosti,
* promjena aktivnosti koja značajno utječe na opseg i ciljeve.

Grad Otočac odlučuje kod svake obavijesti radi li se o manjoj ili većoj izmjeni i sukladno tome odlučuje je li potrebno izraditi Dodatak ugovoru.

1. Zahtjev za izmjenama ugovora korisnik dostavlja Gradu u pisanom obliku s obrazloženjem i popratnom dokumentacijom kojom se opravdava taj zahtjev, najkasnije do 1.12. tekuće godine.

Ni u kojem slučaju radnja koja se predlaže izmjenom i dopunom ne može se provesti prije nego je odobrena od strane Grada Otočca.

1. Dodatak ugovoru ne može imati za cilj ili posljedicu unošenje promjena u ugovor koje bi dovele u pitanje odluku o dodjeli financijskih sredstava ili bile u suprotnosti s ravnopravnim odnosom prema drugim podnositeljima zahtjeva. Najviši iznos financijskih sredstava naveden u ugovoru ne može se povećavati.

**Prijenos prava**

Članak 10.

Ugovor i sva plaćanja povezana s njim ne mogu se prenositi na treću stranu bez prethodne pisane suglasnosti Grad Otočca.

**Provedbeno razdoblje, produljenje, obustava, viša sila i rok dovršetka**

Članak 11.

Provedbeno razdoblje projekta mora biti navedeno u ugovoru. Korisnik financiranja je bez odlaganja dužan obavijestiti Grad o svim okolnostima koje bi mogle priječiti ili odgoditi provedbu projekta. Korisnik financiranja može tražiti produljenje provedbenog roka projekta najkasnije 20 dana prije isteka roka izvršenja programa/projekta/manifestacija, a za programe/projekte/manifestacije koji traju do 31.12. najkasnije do 1.12. tekuće godine. Uz ovaj je zahtjev potrebno priložiti svu dokumentaciju i dokaze koji su potrebni za njegovu procjenu.

**Raskid ugovora**

# Članak 12.

1. Ako jedna ugovorna strana smatra da se Ugovor više ne može provoditi na ugovoreni način u skladu s ciljevima i planiranim aktivnostima, o tome će obavijestiti drugu stranu.
2. Grad Otočac može raskinuti ugovor bez pisane obavijesti i bez plaćanja bilo kakve nadoknade u slučajevima kada:
   * 1. Korisnik financiranja bez opravdanja ne ispuni bilo koju preuzetu obvezu i ako je i nakon što je pisanim putem upozoren na obvezu njezinog ispunjavanja i dalje ne ispuni niti dostavi zadovoljavajuće obrazloženje u roku od 14 dana od otpremanja pisma o potrebi ispunjenja obveze,
     2. je protiv Korisnika financiranja pokrenut stečajni postupak, odnosno postupak likvidacije, ili sudovi upravljaju njegovim poslovima, ili je u postupku nagodbe s vjerovnicima ili drugom srodnom postupku prema važećim propisima,
     3. je Korisnik financiranja, partner, podugovarač ili osoba ovlaštena za zastupanje Korisnika financiranja pravomoćno osuđena za prekršaj počinjen zlouporabom dužnosti i djelatnosti, u obavljanju poslova i djelatnosti, odnosno u vezi s korisnikovom djelatnosti,
     4. je Korisnik financiranja, partner, podugovarač ili osoba ovlaštena za zastupanje Korisnika financiranja pravomoćno osuđena za neko od sljedećih kaznenih djela: krađa (članak 228.), teška krađa (članak 229.), razbojništvo (članak 230.), razbojnička krađa (članak 231.), pronevjera (članak 233.), prijevara (članak 236.), prijevara u gospodarskom poslovanju (članak 247.), primanje mita u gospodarskom poslovanju (članak 252.), davanje mita u gospodarskom poslovanju (članak 253.), utaja poreza ili carine (članak 256.), zlouporaba povjerenja (članak 240.) pranje novca (članak 265.), krivotvorenje novca (članak 274.), krivotvorenje isprave (članak 278.), krivotvorenje službene ili poslovne isprave (članak 279.), zlouporaba položaja i ovlasti (članak 291.), primanje mita (članak 293.), davanje mita (članak 294.), zločinačko udruženje (članak 328.) i počinjenje kaznenog djela u sastavu zločinačkog udruženja (članak 329.) iz Kaznenog zakona »Narodne novine« br. 125/11 i 144/12, odnosno krađa (članak 216.), teška krađa (članak 217.), razbojništvo (članak 218.), razbojnička krađa (članak 219.), prijevara (članak 224.), zlouporaba povjerenja (članak 227.), krivotvorenje novca (članak 274.), pranje novca (članak 279.), utaja poreza i drugih davanja (članak 286.), prijevara u gospodarskom poslovanju (članak 293.), primanje mita u gospodarskom poslovanju (članak 294.a), davanje mita u gospodarskom poslovanju (članak 294.b), krivotvorenje isprave (članak 311.), krivotvorenje službene isprave (članak 312.), udruživanje za počinjenje kaznenih djela (članak 333.), zlouporaba položaja i ovlasti (članak 337.), zlouporaba obavljanja dužnosti državne vlasti (članak 338.), protuzakonito posredovanje (članak 343.), pronevjera (članak 345.), primanje mita (članak 347.) i davanje mita (članak 348.) iz Kaznenog zakona »Narodne novine« br. 110/97, 27/98, 50/2000, 129/2000, 51/2001, 111/2003, 190/2003, 105/2004, 84/2005, 71/2006, 110/2007, 152/2008 i 57/2011), osim ako je nastupila rehabilitacija sukladno posebnom zakonu,
     5. Korisnik financiranja promijeni pravni oblik, osim ako ne postoji dodatak Ugovoru u kojemu je navedena ta činjenica,
     6. Korisnik financiranja ne postupa u skladu s odredbama Ugovora vezano uz sukob interesa, prijenos prava i tehničke i financijske provjere projekta, ili
     7. Korisnik financiranja daje lažne ili nepotpune izjave, podatke, informacije i dokumentaciju kako bi dobio sredstva iz Ugovora ili ako dostavlja nevjerodostojne izvještaje.
3. U slučaju raskida ugovora Korisniku financiranja se priznaje pravo na isplatu sredstava samo za dio projekta koji je proveden, isključujući troškove vezane uz tekuće obveze koje bi se izvršile poslije raskida. U tu svrhu Korisnik financiranja je dužan podnijeti zahtjev za isplatu i završni izvještaj.
4. U slučaju raskida Ugovora sukladno stavku 2. alinejama c), d), e), f) i g) ovoga članka Grad će tražiti povrat cjelokupnog iznosa već isplaćenih sredstava, prethodno dozvolivši Korisniku financiranja da dostavi svoje primjedbe i obrazloženja.

**Primjena propisa i rješavanje sporova**

Članak 13.

Na ugovor o financiranju programa/projekta/manifestacija primjenjuju se odredbe Pravilnika o financiranju programa, projekata i javnih potreba Grada Otočca (Službeni vjesnik Grada Otočca“, broj 3/15) i Uredbe o [kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15)](http://narodne-novine.nn.hr/clanci/sluzbeni/2015_03_26_546.html) , u nastavku Uredba, te drugih primjenjivih propisa Republike Hrvatske.

U slučaju spora vezanog uz provedbu ugovora spor će strane nastojati riješiti mirnim putem te ako isti ne bude riješen u roku od 45 dana od dana dostavljanja takva zahtjeva drugoj strani, pokreće se postupak pred nadležnim sudom.

**Financijske odredbe**

**Prihvatljivi i neprihvatljivi troškovi**

Članak 14.

1. Prihvatljivi troškovi su troškovi koje je imao Korisnik financiranja te koji ispunjavaju sve sljedeće kriterije:
   1. nastali su u razdoblju provedbe programa / projekta/manifestacija u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja.
   2. moraju biti navedeni u ukupnom predviđenom proračunu projekta,
   3. nužni su za provođenje projekta koji je predmetom dodjele financijskih sredstava,
   4. mogu biti identificirani i provjereni i koji su računovodstveno evidentirani kod Korisnika financiranja prema važećim propisima o računovodstvu neprofitnih organizacija trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

Grad Otočac će po dostavljenim računima, obračunima plaća/naknada i/ili putnim nalozima prihvatiti iznos troškova do visine odobrene specifikacije troškova, o čemu će organizaciju obavijestiti nakon analize financijskih izvještaja.

1. Prihvatljivim troškovima podrazumijevaju se troškovi koji su neposredno povezani uz provedbu pojedinih aktivnosti, kao što su:

* ostale usluge (izdaci troškova naknada: izvođača, voditelja programa, projekata ili manifestacija, zaštite, zamp-a, vatrogasaca, hitne pomoći i sl. (ugovori o autorskom djelu i honoraru, ugovor o djelu i sl.) pri čemu treba navesti broj mjeseci i mjesečni bruto iznos nakande i sl.),
* troškovi najma opreme nužne za provedbu projekta/programa/manifestacije koja mora biti specificirana po vrsti i iznosu,
* grafičke usluge (grafička priprema, usluge tiskanja letaka, brošura, plakata, kataloga, časopisa i sl., pri čemu treba navesti vrstu i namjenu usluge, količinu jedinične cijene),
* usluge promidžbe (obavijesti u tiskovinama, na radiju, promidžbeni materijal i sl. pri čemu je potrebno navesti vrstu promidžbe, trajanje i cijenu usluge),
* članarine (prema krovnim udrugama),
* materijal i sirovine (materijal, namirnice), najviše do 20 % ukupnog iznosa financiranja iz Proračuna,
* nabava opreme (instrumenti, nošnje, odore, oružje),
* ostali troškovi koji su izravno vezani za provedbu aktivnosti programa, projekt i manifestacije,
* kupnja uredskog materijala,
* troškovi prijevoza (troškovi prijevoza - priznaju se ako je putovanje potrebno za provedbu aktivnosti, a koristi se ekonomski najisplativija opcija).

Prihvatljivim neizravnim (administrativnim) troškovima (iz proračuna Grada će se financirati najviše do 20 % ukupnog iznosa financiranja iz proračuna Grada) podrazumijevaju se troškovi koji nastaju vođenjem administrativnog rada udruge u provedbi prijavljenih aktivnosti i drugi troškovi udruge, a tu spadaju:

* + knjigovodstvene (računovodstvene) usluge
  + troškovi energije i troškovi komunalnih usluga
  + troškovi telefona i pošte

Popis programskih aktivnosti nije konačan, već samo ilustrativan te će se odgovarajuće aktivnosti koje doprinose ostvarenju općeg i specifičnog cilja Poziva, a koje nisu spomenute gore, također uzeti u obzir za financiranje.

1. Iz sredstava koja se traže za provedbu programa ne smije se isplaćivati regres ili druge slične naknade zaposlenicima i članovima prijavitelja.

Iz sredstava se ne smiju isplaćivati dugovi prijavitelja i troškovi kamata, kao ni aktivnosti koje spadaju u redovitu djelatnost prijavitelja (primjerice troškovi održavanja skupštine, upravnoga odbora i slično).

Također, neprihvatljivi troškovi su:

* aktivnosti koje nisu namijenjene građanima Grada Otočca (osim aktivnosti koje nisu ugovorene u postupku pregovaranja sa Gradom )
* kazne, financijske globe i troškovi sudskih sporova,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* plaćanje neoporezivih bonusa zaposlenima,
* bankovne pristojbe za otvaranje, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju, provedbe projekta/programa/manifestacije financiraju iz drugih izvora,
* kupnja rabljenih strojeva, namještaja i vozila,
* kupovina zemljišta ili građevina,
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,
* donacije u dobrotvorne svrhe,
* zajmovi drugim organizacijama ili pojedincima,
* ulaganja u kapital ili kreditna ulaganja, jamstveni fondovi,
* reprezentacija (catering, hrana i piće) koja nije ugovorena u postupku pregovaranja s Gradom,
* aktivnosti koje se odnose isključivo na razvoj strategija, planove i druge slične dokumente,
* aktivnosti koje se tiču isključivo pravne zaštite,
* aktivnosti koje se odnose isključivo ili većim dijelom na kapitalne investicije, kao što su obnova ili izgradnja zgrade,
* putni nalozi koji nisu povezani s postizanjem ciljeva Javnog poziva,
* plaće,
* drugi troškovi koji nisu u neposrednoj povezanosti sa sadržajem i ciljevima projekta,
* dnevnice,
* reprezentacija – alkoholna pića,
* troškovi prijevoza – avionom,
* troškovi prijevoza izvan RH,
* transfer sredstava trećim osobama.

Popis neprihvatljivih programskih aktivnosti nije konačan, već samo ilustrativan te će se odgovarajuće primjenjivati na aktivnosti koje ne doprinose ostvarenju općih i specifičnih ciljeva Poziva.

**Plaćanje i modeli plaćanja**

Članak 15.

Grad Otočac će ugovorom definirati dinamiku plaćanja, a koja će ovisiti o vrijednosti i trajanju financiranog programa/projekta/manifestacija, a isplata će se vršiti temeljem Zahtjeva Korisnika za isplatu sredstava i priloga.

**Konačan iznos financiranja od strane davatelja financijskih sredstava**

Članak 16.

1. Konačan iznos koji Grad Otočac treba isplatiti Korisniku financiranja ne može biti veći od najvišeg iznosa sredstava navedenih u ugovoru čak i ako ukupan zbroj prihvatljivih troškova premaši procijenjeni ukupan proračun naveden u obrascu proračuna projekta.
2. Korisnik financiranja prihvaća da financijska sredstva ni pod kojima uvjetima ne mogu za posljedicu imati ostvarivanje dobiti i da moraju biti ograničena na iznos potreban za izravnanje prihoda i rashoda projekta. Dobit se u ovom slučaju definira kao višak primljenih sredstava u odnosu na troškove projekta kada se podnosi zahtjev za plaćanjem razlike.
3. Ako se projekt ne provodi ili se neadekvatno, djelomično ili sa zakašnjenjem provodi, Grad ima pravo smanjiti financijska sredstva prvobitno predviđena u skladu sa stvarnim provođenjem projekta pod uvjetima sadržanim u ugovoru.

**Povrat sredstava**

Članak 17.

1. Nakon analize financijskih izvješća Grad će zatražiti povrat financijskih sredstava koje Korisnik nije utrošio sukladno odobrenom proračunu za provedbu programa/projekta/manifestacije.
2. Korisnik financiranja će Gradu najkasnije u roku od 45 dana od primitka zahtjeva, osim u iznimnim, jasno obrazloženim slučajevima, sukladno uputama Grada da to učini, vratiti sve iznose uplaćene preko utvrđenog konačnog iznosa, kao i sva neutrošena sredstva te nenamjenski utrošena sredstva.
3. Ukoliko Korisnik financiranja ne vrati sredstva u roku koji je utvrdio Grad Otočac, Grad Otočac će povećati dospjele iznose dodavanjem zatezne kamate.
4. Bankovne troškove nastale vraćanjem dospjelih iznosa Gradu Otočcu snosit će Korisnik financiranja.

**Posljedice neispunjenja ugovornih obveza**

Članak 18.

Korisniku financiranja koji ne ispunjava ugovorne obveze Grad Otočac će uskratiti financiranje iz javnih izvora u odnosu na taj ugovor, kao i prijavu na drugi javni natječaj u razdoblju od dvije godine od dana donošenja Odluke gradonačelnika o neispunjavanju ugovornih obveza.